钦定古今图书集成/明伦汇编/官常典/第353卷 > 吴讷 朱与言
## 钦定古今图书集成/明伦汇编/官常典/第353卷 > 吴讷 朱与言

按《明外史》本传：“讷字敏德，常熟人。父任沅陵簿，坐事
系京师。讷上书乞身代，事未白而父殁，由是感奋力
学。永乐中，以医荐至京。仁宗监国，闻其名，命教功臣
子弟。成祖召对称旨，俾日侍阙廷，备顾问。洪熙元年，
侍讲学士沈度荐经明行修，授监察御史。敬慎廉直，
不务矫饰。出按浙江。军囚逃者，令家人妄愬，逮系至”
千人。讷请严禁，即冤不得越告。帝命法司从之。讷在
浙，以振风纪、植纲常为务。继按贵州，恩威著遐裔。将
代还，土人诣阙乞留。不许。宣德五年进南京右佥都
御史，寻进左副都御史。正统初，光禄丞董正等盗官
物。讷发之，谪戍四十四人。右通政李畛者，奉使苏、松，
行事多不谨。讷微诫之。畛不悦，诬讷稽延诏书等事，
讷抗章辩，互为台省所劾，俱逮下狱，既而释之。英宗
初御经筵，录所辑《小学集解》上之。正统六年请老，特
赐宴遣归，以朱与言代讷。讷博览议论，有根柢，于性
理之奥，多有发明，所著书皆可垂于后。归家，布衣蔬
食，环堵萧然。周忱抚江南，欲新其居，谢不可。家居十
六年而卒，年八十六。谥“文恪。”与言，字一鸮，万安人。永
乐九年进士。授湖广按察佥事。宣德中，迁四川副使。
合州盗起，督吏目熊鼎斩六十馀人，贼势遂衰。事闻，
擢鼎合州同知。雅州妖人为乱，与言执送京师，境内
以宁。英宗践阼，召为南京右副都御史。入代讷领院
事。年老致仕卒。与言刚方廉慎，为政务大体，数建白
切时弊。家居门庭清肃，乡人有不善，惟恐与言知之。